Det ligner et forsigtigt brud med den offentlige lønstruktur, hvis det - som foreslået af Københavns Børne- og ungdomsforvaltning - skal give en bedre løn at være pædagog i udsatte ghetto-områder.

Den slags brud kan man godt lide hos Liberal Alliance, hvor kommunalordfører Ole Birk Olesen (LA) ser gode perspektiver i, at de offentlig ansatte skal konkurrere på lønnen.

»Vi synes, det er en rigtig god ide at belønne offentlig ansatte for at være ekstra dygtige og ekstra engagerede i det arbejde, ligesom vi allerede kender det fra den private sektor. Vi synes ikke, det er en god idé, at alle offentlig ansatte lønnes på nøjagtig samme måde afhængig af, hvor lang tid de har været på deres arbejdsplads. Der må gerne gøres forskel, sådan at de dygtige belønnes; det motiverer,« mener Ole Birk Olesen.

Forslaget, der er fremsat af Pia Allerslev, børne- og ungdomsborgmester (V) i Københavns Kommune, er målrettet ghetto-områder i kommunen, hvor der er behov for specialuddannede pædagoger til de socialt udfordrede og tosprogede børn.

Ole Birk Olesen advarer imod at sløjfe den generelle beskæftigelsesindsats i området til fordel for det, han kalder »symptombehandling«.

»De områder har mange problemer, og hvis man tror, at man løse dem alene med bedre pædagoger, så er det symptombehandling. Man skal tage ordentlig fat om det ondes rod, nemlig at der i nogen miljøer i København er alt for mange forældre, der er på overførselsindkomst i stedet for at være på arbejde. Det er også på beskæftigelsesindsatsen, at kommunen svigter,« mener Ole Birk Olesen,

Af udspillet fremgår det, at der kan blive tale om lønstigninger på helt op til 100.000 kroner ekstra årligt, hvis man tager et job som pædagog i et af de udsatte områder.